Page:Laird o' Drum and The baron o'Leys.pdf/5

 “My dochter can naether read nor write,

She ne’er was brought up at scheel, O;

But weel can she milk baith cow and ewe,

An mak a kebbuck weel, O.

“She’ll shake your barn and win your corn,

An gang to kiln and mill, O;

She’ll saddle your steed in time o’ need,

An draw aff your beets hersell, O.”

“I’ll learn your lassie to read and write,

An I’ll put her to the scheel, O ;

She sall niver need to saddle my steed,

Nor draw aff my beets hersell, O.

“But wha will bake my bridal bread,

Or brew my bridal ale, O;

And wha will welcome my bonnie bride,

Is mair than I can tell, O.”

Four-and-twenty gentlemen

Gaed in at the yetts of Drum, O;

But no a man has lifted his hat,

When the Leddy o’ Drum came in, O.

“Meggy Coutts is a very bonnie bride,

And Drum is big and gawsy;

But he may hae chosen a higher match

Than ony shepherd’s lassie! ”

Then up bespak his brither John,

Says, “ Ye’ve done us meikle wrang, O;

Ye’ve marriet ane far below our degree,

A mock to a’ our kin, O.”